《题戚仲骡纲图》
宋代·李洪

北风吹雪飞千山，雪深山径难往还。
长林乔木敛秀色，层崖叠往雕苍颜。
山腹痴云结寒润，山巅去天不盈寸。
溪湍岩瀑争喧豗，兽蹄鸟迹皆逃遁。
中有驿使输皇纲，群骡任重人束装。
旌旗不展岚气湿，鞍辔稳驭銮声鉠。
危桥当道不可过，怒挥鞭箠躯慵惰。
栈阁萦纡铁勒寒，荆榛暗刺毡衣破。
骡行迢遰风萧颾，倦来谁复鸣鞭梢。
忽逢大渡凛毛骨，深沉时若潜虬蛟。
作急呼舟渡斯水，寻得舟人来数里。
一舟已去一舟行，掉入深潭浪花起。
舟移岸曲人争先，牵骡束货行挥鞭。
芦深峡束积雪滑，十步九止愁其颠。
骡行隤败人枵腹，民家借爨黄粱熟。
人餐骡饲幸平恬，其奈门前去程促。
山前山后开梅花，卧溪枯树寒槎牙。
关情一片青烟下，深闭柴门三四家。
行行渐出平川路，回首千山暝云雾。
自知驿舍更一程，指点山坳深处住。
解鞍摘货驿舍宽，地炉榾柮烟辛酸。
群骡入厩人饱睡，明朝一驿可输官。
绢落并刀悭数尺，衡从笔墨开胸臆。
尽将此景作此图，轻描浓抹无凝积。
古来摩诘传天真，此手那知复入神。
好将一本献天子，能信邦家本兆民。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。